ทำมึน! “ตู่” ปัดตอบทบทวน “ต่างชาติ” ซื้อที่ดินในไทย
นายกฯ ปัดตอบหลังสื่อมวลชนจี้ถามทบทวนอนุญาต “ต่างชาติ”ซื้อที่ดินในประเทศไทย หลังมีกระแสต่อต้านอย่างหนัก
1 พ.ย. 2565

ผู้สื่อข่าวรายงานว่า บรรยากาศก่อนการประชุมคณะรัฐมนตรี หรือ ครม. ที่มีพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานการประชุม นั้น นายอนุชา นาคาศัยรัฐมนตรี ประจำสำนักนายกรัฐมนตรี ได้นำเสนอ “นิทรรศการ APEC Future Food for Sustainability” ซึ่งนายกรัฐมนตรี ได้เดินมาถ่ายภาพรวมกับสัญลักษณ์ การประชุมเอเปค และเดินชมอาหาร ที่นำมาเสนอเพื่อต้อนรับแขกต่างชาติในการประชุมเอปค บริเวณหน้าตึกสันติไมตรี ซึ่ง พล.อ.ประยุทธ์ ได้หันมาคุยกับผู้สื่อข่าวว่า “อาหารอร่อย”
จากนั้นสื่อมวลชนได้พยายามถามว่า การประชุมวันนี้ จะมีการทบทวน หลักการร่างกฎกระทรวงการได้มาซึ่งที่ดินเพื่อใช้เป็นที่อยู่อาศัยของคนต่างด้าว ตามมาตรการกระตุ้น เศรษฐกิจและการลงทุนโดยการดึงดูดคนต่างด้าวที่มีศักยภาพสูงสู่ประเทศไทย พ.ศ. … หรือไม่ หลังมีกระแสคัดค้าน กรณีดังกล่าว โดย พล.อ.ประยุทธ์ ไม่ได้ตอบคำถาม แต่ถามกลับว่า “อะไรนะ” ก่อนจะโบกมือ และเดินเข้าห้องประชุมทันที
ขณะที่พล.อ.ประวิตร วงษ์สุวรรณ รองนายกรัฐมนตรี ได้เดินทางมาเข้าร่วมการประชุมคณะรัฐมนตรี โดยมีเสียหน้าที่เรียบเฉย แต่ไม่ได้มีการให้สัมภาษณ์ต่อสื่อมวลชน